**Vysoká škola zdravotníctva a sociálnej práce sv.Alžbety**

Doktorandské štúdium

**JAZYKOVÁ SKÚŠKA – ANGLICKÝ JAZYK**

Jazyková skúška : doktorand predloží abstrakt svojej dizertačnej práce v anglickom jazyku v rozsahu 3 – 5 normostrán textu. Je vhodné uviesť ciele práce, použité metódy výskumu, stanovené hypotézy a predpokladaný prínos dizertačnej práce, kľúčové slová a výrazy.

Abstrakt je potrebné zaslať v elektronickej podobe na mailovú adresu uvedenú na webovej stránke školy.

*Písomný* ***abstrakt*** *dizertačnej práce musí byť  samostatne   vypracovaný tak, aby v ústnej časti jazykovej skúšky a písomnom teste študent preukázal znalosti jazyka na porovnateľnej úrovni ovládania anglického jazyka, v ktorej bol abstrakt vypracovaný. Ak sa preukáže podstatný rozdiel v znalostiach v týchto častiach jazykovej skúšky, napr. abstrakt C2 a test a ústna časť B1, abstrakt nemusí byť hodnotený ako vlastná práca a študent nezíska za túto časť skúšky žiadne body.*

*Prezentácia abstraktu nemôže byť vo forme čítaného textu.*

*Do celkového hodnotenia jazykovej skúšky sa započítava: vstupný test, test na skúške, písomný abstrakt, prezentácia, konverzácia.*

*Úspešné zloženie skúšky predpokladá samostatnú prácu a celkové hodnotenie všetkých častí spolu na min.* ***60%.***

Na jazykovú skúšku si doktorand pripraví prezentáciu abstraktu svojej práce v trvaní cca 10 min ( ústne alebo ako komentovanú prezentáciu v Power- Pointe). Po tejto časti nasleduje diskusia k uvedenej téme v anglickom jazyku.

Súčasťou jazykovej skúšky je aj písomný test : práca s textom – čítanie s porozumením – rôzne typy úloh.

Na úspešné zloženie jazykovej skúšky musí doktorand preukázať schopnosť samostatne sa písomne vyjadriť k študovanej a skúmanej problematike, ktorú následne prezentuje ústnym prejavom zodpovedajúcim vyššie uvedenej úrovni zvládnutia anglického jazyka ( gramatická správnosť, správna výslovnosť, primeraná slovná zásoba, porozumenie otázok zadávaných skúšajúcim a vhodná argumentácia).

Z písomného testu v rámci jazykovej skúšky je potrebné získať najmenej 50 % celkového počtu bodov.

Odporúčame sa zamerať na tieto oblasti jazyka:

* Správna *výslovnosť* najmä odborných výrazov
* Oboznámenie sa s *odbornou terminológiou* a jej slovenskými ekvivalentmi
* *Syntax* – slovosled v anglickej vete, súvetia vzťažné, podmienkové, priama a nepriama reč, želacie vety
* *Morfológia* – používanie členov, systém slovesných časov, tvorba otázky, záporu a ich správne používanie, stupňovanie prídavných mien, postavenie prísloviek vo vete, tvorba jednotlivých slovných druhov, pravidelené a nepravidelné slovesá, nepravidelný tvar v pluráli podstatných mien ( thesis – theses, hypothesis – hypotheses a pod.)
* Jazykové prostriedky vhodné pri ústnom prejave a prezentácii abstraktu ( úvod, záver, oslovenie poslucháča a pod.)

Odporúčaná literatúra :

Učebnice : Headway , Solutions ( vydavateľstvo Oxford University Press), Success ( Longman) , Laser, všetko na úrovni *stredne pokročilý : „* intermediate“ – čo zodpovedá úrovni B1, prípadne úroveň *vyššie stredne pokročilý* : „ upper – intermediate“ – úroveň B2.

Je vhodné aj používanie gramatík ( Grammar in Use..), dvojjazyčných a výkladových slovníkov, napr. vydavateľstva OUP.

Odporúčame tiež štúdium odbornej literatúry v anglickom jazyku ( odborná terminológia a výrazové prostriedky).

Tematické okruhy - práca s textom : rodina, spoločnosť, výchova a vzdelávanie, medziľudské vzťahy, spoločenské inštitúcie, starostlivosť o zdravie, životné prostredie, problémy súčasného sveta.